**Қазақстан Республикасы Парламенті Мәжілісінің депутаты**

**Н. Раззақтың Қазақстан Республикасының Премьер-Министрі**

**А.Ұ. Маминге депутаттық сауалы**

 **Құрметті Асқар Ұзақпаұлы!**

Қазіргі уақытта еңбек құқықтарының бұзылуына, соның ішінде айлық жалақының төленбеуіне байланысты шағымдар көп.

Мысалы, "Атыраустройпроект" жауапкершілігі шектеулі серіктестігінің жұмысшыларына бес ай бойы жалақы төленбеген.

Осыған байланысты ұжымдық шағымға Атырау облысының еңбек инспекциясы тиісті тексеру жүргізудің мүмкін еместігін айтып, жауап берген. Оған себеп ретінде ҚР-ы Президентінің екі мың жиырмасыншы жылғы 1-ші қаңтардан бастап шағын және микрокәсіпкерлік субъектілеріне тексеру, профилактикалық бақылау және қадағалау жүргізуге, сондай-ақ, пандемияға қарсы шектеу шараларына байланысты мораторий енгізу туралы Жарлығын алға тартып отыр.

Қызылорда облысында да дәл осындай жағдай. Аталған облыстың еңбек инспекциясы да қолданыстағы мораторийге байланысты “Бади-Нұр KZ” мекемесінде жұмыс істейтін жиырмадан астам азаматтың ұжымдық өтініші бойынша тексеру жүргізуден бас тартқан. Оларға 4 ай жалақы төленбеген.

Алайда, Жарлыққа сәйкес, халықтың өмірі мен денсаулығына, заңдылықтар мен қоғамдық тәртіпке қауіп төндіруі мүмкін жағдайлардың алдын алуға немесе жоюға бағытталған тексерулер жүргізуге болады.

Ол орталық мемлекеттік немесе жергілікті атқарушы органның бірінші басшысының шешімі негізінде қолға алынады.

Еңбек және халықты әлеуметтік қорғау министрлігінің мәліметтеріне қарасақ, бұл осы уақытқа дейін тек үш жерде ғана, Нұр-Сұлтан қаласында, Қостанай және Шығыс Қазақстан облыстарында қолданылған.

Осы мәселеге орай, “Nur Otan” партиясының үндеуінен кейін Министрлік мемлекеттік еңбек инспекцияларымен тексерулерді тағайындау алгоритмін әзірлеп, аймақтарға жіберген болатын.

Бірақта, егер жалақы төленбеу фактілері бойынша арнайы тексерулер болмаса, Министрлік қабылдаған шаралар тек қағаз жүзінде қалады.

Бұл тікелей жергілікті әкімдердің жұмысына байланысты.

Сондықтан, ең алдымен, Еңбек ұжымдарында әлеуметтік тұрақтылықты қамтамасыз етудің маңыздылығын және жұмыскерлердің еліміздің Конституциясы мен заңдарында кепілдік берілген еңбек құқықтарын сақтау бойынша нақты шаралар қабылдаудың қажеттігін ескеруіміз керек.

Осыған орай, “Nur Otan” партиясының фракциясы Үкіметтен барлық әкімдердің Қазақстан азаматтарының еңбек құқықтарының бұзылуына қатысты шағымдарын тексеру жөніндегі жедел жұмысты қамтамасыз етуді талап етеді.

**Құрметпен,**

**Қазақстан Республикасы Парламенті Мәжілісінің депутаттары,**

**Нұр Отан партиясы фракциясының мүшелері**

 **Н. Раззақ**

**Қ. Мусин**

**С. Имашева**